REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/262-15

16. jun 2015. godine

B e o g r a d

Z A P I S N I K

27. SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 15. JUNA 2015. GODINE

Sednica je počela u 15,45 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Zoran Antić, Milan Kovačević, Miodrag Nikolić, Žarko Bogatinović, Milija Miletić, Đorđe Stojšić, Marjana Maraš, Goran Ćirić, Jovan Marković, Velimir Stanojević, Arpad Fremond, Sabina Dazdarević, kao i Vladan Milošević, Miroljub Stanković, zamenici članova Odbora.

Sednici nisu prisustvovali članovi Odbora: Jasmina Obradović, Milan Korać i Dušan Petrović.

Sednici su prisustvovali i narodni poslanici: Milan Novaković, Zoran Pralica i Nadica Nikolić Tanasijević.

Pored članova Odbora sednici su prisustvovali: predstavnici Ministarstva unutrašnjih poslova: Predrag Marić, pomoćnik ministra i načelnik Sektora za vanredne situacije, Đorđe Kardum, pomoćnik načelnika Uprave za upravljanje rizikom, Sektor za vanredne situacije, Milorad Todorović, sekretar ministarstva, predstavnici Republičkog hidrometeorološkog zavoda: prof. dr Jugoslav Nikolić, direktor kao i predstavnici sredstava javnog informisanja.

Većinom glasova usvojen je sledeći

D n e v n i r e d

1. Razmatranje Predloga zakona o odbrani od grada (broj 217-1596/15 od 11. juna 2015. godine);
2. R a z n o.

Prva tačka dnevnog reda **–** **Razmatranje Predloga zakona o odbrani od grada (broj 217-1596/15 od 11. juna 2015. godine)**

U uvodnim napomenama, Đorđe Kardum iz Uprave za upravljanje rizikom obrazložio je Predlog zakona, ističući da će Srbija posle 23 godine konačno dobiti jedinstven Zakon o odbrani od grada. Po njegovim rečima, u Srbiji je sistem odbrane od grada zasnovan na raketnoj tehnici, aviotehnici i prizemnim generatorima. Kardum je izneo da je u prethodnom predlogu zakona, deo odbrane od grada pripadao jedinicama lokalne samouprave, odnosno protivgradnim stanicama i strelcima, a u novom predlogu zakona, nadležnost je jedinstvena i Republičkom hidrometeorološkom zavodu. Novim Predlogom zakona, sredstva za finansiranje sistema odbrane od grada obezbeđivaće se iz budžeta Republike Srbije, dela premije osiguranja useva (10%) i drugih izvora, u skladu sa zakonom. U Srbiji se trenutno osigurava 7-8% obradive poljoprivredne površine.

Direktor Republičkog hidrometeorološkog zavoda prof. dr Jugoslav Nikolić, izneo je da nadležnost koju preuzima Republički hidrometeorološki zavod od Ministarstva unutrašnjih poslova, kada je u pitanju odbrana od grada, nije adekvatno rešenje, ukoliko se ne obezbede neophodna finansijska sredstva. Procenjeni troškovi za normalno održavanje sistema odbrane od grada, bez uvođenja novih tehnologija, iznose oko 8 miliona evra na godišnjem nivou. Po njegovim rečima, neprihvatljivo je da lokalne samouprave budu isključene iz procesa, smatrajući da je nemoguće da na 4000 lokacija izlaze zaposleni iz Republičkog hidrometeorološkog zavoda da vrše kontrolu i deluju.

Marijan Rističević, predsednik Odbora, naveo je da postoji predlog da se u Zakonu o poljoprivrednom zemljištu propiše da 5% od prihoda koji se ostvaruje od zakupa poljoprivrednog zemljišta izdvaja za odbranu od grada, i na taj način će biti obezbeđena sredstva za ovu namenu.

Na osnovu člana 156. stav 3. Poslovnika Narodne skupštine, Odbor je zaključio da podnese Narodnoj skupštini sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o odbrani od grada, u načelu.

Za izvestioca Odbora na sednici Narodne skupštine određen je Marijan Rističević, predsednik Odbora.

U diskusiji su učestvovali narodni poslanici: Marijan Rističević, Veroljub Matić, Đorđe Stojšić, Vladan Milošević, Goran Ćirić, Milija Miletić, Jovan Marković i Miodrag Nikolić.

Druga tačka dnevnog reda - **Razno**

Pod tačkom razno nije bilo prijavljenih za raspravu.

Nakon rasprave o svim tačkama dnevnog reda, članovi Odbora su na osnovu člana 56. Poslovnika Narodne skupštine, usvojili sledeći:

ZAKLjUČAK

Odbor prihvatajući Predlog zakona o odbrani od grada predlaže da se na odgovoran, jedinstven i integrisan način vrši odbrana od grada. Odbor je stava da se u skladu sa ovim i drugim zakonima (Zakon o poljoprivrednom zemljištu i drugi), obezbedi dovoljno sredstava za efikasnu odbranu od grada i da se povede računa o problemu nedostatka kadrova u Republičkom hidrometeorološkom zavodu a sve to u cilju sprovođenja zakona. Odbor takođe preporučuje Vladi, Ministarstvu poljoprivrede i zaštite životne sredine i Upravi za poljoprivredno zemljište da prvenstvo u obnovi atarskih puteva, imaju oni putevi koji vode do protivgradnih stanica.

Pošto drugih pitanja i predloga nije bilo, sednica je zaključena u 17,25 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Veljko Racković Marijan Rističević